Magyarázatok (Font Márta)

**dvorjanyin**

Eredeti jelentése „az udvarhoz tartozó, a fejedelemnek szolgáló ember” (dvor = udvar), aki különféle megbízatásokat teljesített. A Moszkvai Ruszban a dvorjanyin katonai szolgálat fejében földbirtokhoz is juthatott, de ez a birtok nem volt örökíthető. A 14–15. században Moszkva terjeszkedése és a mongolokkal való folyamatos harcok a katonai szolgálatban résztvevők számát – és a földigényét – megnövelték. Később a birtok öröklődővé vált, a dvorjanyin szó pedig a nemesség megjelölésére szolgált.

**metropolita**

A Kijevi Rusz egyháztartományának (metropólia) feje, akit a konstantinápolyi pátriárka nevezett ki. A „kijevi metropolita” cím akkor is megmaradt, amikor a mongol hódítás miatt székhelyét a Kljazma-parti Vlagyimirba, majd Moszkvába helyezte. Az 1448-ban a helyi zsinat a pártiárka döntését megkerülve választott metropolitát, ezzel a moszkvai egyház lényegében autokefállá vált. A pátriárka cím a 16. században váltotta fel a metropolita elnevezést.

**vecse**

A vecse egy központhoz tartozó terület szabad népességének összejövetele. A nemzetségi társadalom hagyományaiban gyökerező testület másutt is kialakult, de a társadalom differenciálódásával az államszervezés idején elsorvadt. A Kijevi Ruszban viszont jelentős átalakuláson ment keresztül. A területi szerveződés mellett (ld. kijeviek, novgorodiak, halicsiak stb.) differenciálódás is történt, erre utal az elöljárók (sztarejsina grada) megjelenése, akik irányító szerepet töltöttek be. A vecse nem lehetett független a fejedelem által a központ élére állított tisztségviselőktől (poszadnyik, namesztnyik) sem. A vecse összehívása alkalmanként történt. Így például Vlagyimir Monomah kijevi uralmát a vecse hívása tette törvényessé. Ez a gyakorlat Novgorodban teljesedett ki, de a 12. században a Rusz más központjaiban is látjuk nyomát. A vecse tehát a fejedelemmel – és a kíséretével – szemben egyfajta közhatalmat testesített meg. A monarchikus hatalomra törekvő fejedelem és a közhatalom hagyományait érvényesíteni akaró vecse közötti küzdelem adta a 12. században a széttagolódás egyik mozgatórugóját.

**voloszty**

A Kijevi Ruszban a szokásjog alapján fejedelem lehetett mindenki, aki a Rurik dinasztia tagjaként született. A létszámában gyarapodó dinasztián belül a rangidősség (senioratus / sztarsinsztvo) megállapítása bonyolulttá vált. A fejedelmi státusz megőrzésének zálogát a „voloszty” jelentette, amely a jövedelmet (azaz a kíséret eltartásának lehetőségét) biztosította. A voloszty nem tekinthető földbirtoknak, mivel nem képezte az illető tulajdonát. A voloszty egy olyan terület, ahonnát adót szedhetett, és addig rendelkezett vele, míg el nem vették tőle. A voloszttyal nem rendelkező fejedelmek deklasszálódtak, kísérettag vált belőlük.