Magyarázatok 2 (Font Márta)

a márc. 19-i órához (személyek)

**Rurik dinasztia**

Szent Vlagyimir (980–1015) – a Kijevi Rusz fejedelme, aki 988/989-ben felvette a bizánci rítus szerinti keresztséget, támogatta a Bizáncból érkezett metropolitát és a görög papokat, Kijevben felépítette az első templomot, amit az Istenanya (Bogomater) tiszteletére szenteltek

Bölcs Jaroszlav (1019–1054) – Vlagyimir fia, akinek sikerült felülkerekedni testvérein. Jelentős, bizánci mintájú építkezéseket végzett Kijevben (Aranykapu, Szent Szófia Székesegyház), nevéhez fűződik az első írásban rögzített törvénykönyv. Bizánccal konfliktusba került a metropolita személyét illetően: 1051-ben saját jelöltet állított, akinek működése Jaroszlav haláláig tartott.

Vlagyimir Monomah (1113–1125) – az utolsó kijevi nagyfejedelem, aki a Ruszt egységét (adószedés, hadsereg) meg tudta őrizni. Halála után a széttagolódás folyamata felerősödött, és bekövetkezett a régiókra, amit hagyományosan széttagolódásnak nevezünk.

I. (Kalita) Iván (1325–1340) – moszkvai fejedelem, aki mongol megbízással (jarlik) megszerezte a vlagyimir-szuzdali nagyfejedelmi címet is és az adók beszedésének jogát. Innen a neve: a „kalita” pénzeszsákot jelent. A kijevi metropolita Moszkvába kerülésével tovább erősödött pozíciója a többi részfejedelemmel szemben. Ő volt az első, aki a mongol kán által jóváhagyott végrendeletet hagyott hátra, ennek legfontosabb pontja a hatalom átadását rendezte.

II.Vaszilij (1425–1462) – moszkvai fejedelem, a Rurikok családon belül az oldalági rokonság félreállításával jelentős lépést tett a primogenitura érvényesítése felé.

III. Iván (1462–1505) – nevéhez fűződik a mongol függőség felszámolása, a rivális Tver és Novgorod legyőzése. A cár titulust még nem használta, de a „goszudar vszeja Ruszi” (az egész Rusz uralkodója) elnevezés lényegében ezt a hatalmat fejezte ki. Új törvénykönyv kibocsátásával próbálta egységesíteni a régiók különböző joggyakorlatát. Unokája megkoronázásával ekkor történt az első koronázás. Második házasságával demonstrálta, hogy ő Bizánc utóda. III. Iván Oroszország megteremtője.

**Piast dinasztia**

I. (Vitéz) Bolesław (992–1025) – III. Ottó német-római császárral (998–1002) jó kapcsolatot ápolva érte el a lengyel egyháztartomány önállóságát (Gnieznói érsekség, 1000). A császári trónon bekövetkezett dinasztiaváltás kedvezőtlenül érintette, megkoronázását nem sikerült elérnie.

III. (Ferdeszájú) Bolesław (1102–1138) – nevéhez fűződik az ún. „végrendelet”, amely a dinasztia uralma alatti hatalom-megosztást jelenti. Halálával felgyorsult a széttagolódás folyamata: Nagy-Lengyelország, Kis-Lengyelország, Mazóvia, Kujávia, Szilézia. Az utóbbi hosszú időre cseh, illetve birodalmi érdekszférába került.

Władysław (Ulászló) Łokietek („könyöknyi”) (1320–1333) – a lengyel részfejedelemségek többségének sikeres egyesítője, a lengyel királyság megteremtője. 1320-ban koronázták.

III. (Nagy) Kázmér (1333–1370) – Ulászló fia, a magyar királyné (I. Károly felesége, Erzsébet) testvére. Tevékenysége jelentős a regionális különbségek felszámolásában. A keleti irányú terjeszkedés elindítója a litvánokkal és a Német Lovagrenddel való küzdelemben.

Anjou dinasztia

I. Lajos (lengyel király) (1370–1382) – lengyelországi uralkodása a magyar–lengyel perszonálunió. Lengyel királyként legfontosabb dokumentum a kassai privilégium fűződik a nevéhez. A lengyel megítélés szerint uralkodása nem volt népszerű.

**Přemysl dinasztia**

I.Břetislav (1035–1055) – cseh fejedelem, a későbbi krónikák szerint az ő nevéhez fűződik az első törvényalkotás, de ennek szövege csak egy-egy utalásban maradt fenn.

II. Ottokár (1253–1278) – a dinasztia legjelentősebb uralkodója, cseh király (a királykoronázás a 13. század eleje óta). A német interregnum idején a császári címért is harcba indult, a morvamezei (dürnkruti) csatában életét vesztette.

**Luxemburgi dinasztia**

Luxemburgi János (1310–1346) – a Přemysl / Luxemburg dinasztiaváltás első uralkodója, aki házassága révén került a cseh trónra.

I. Károly (1346–1378) – cseh király és német-római császár. Nevéhez fűződik a Német aranybulla, a prágai egyetem alapítása és a prágai püspökség érseki rangra emelése. Uralkodás idején Prága lett a birodalom központja.

**A terület nevezetes szentjei**

Alekszandr Nyevszkij – novgorodi (1236–1246), vlagyimiri (1246–1249) fejedelem, mongol jarlikkal vlagyimir-szuzdali nagyfejedelem (1252–1263). Novgorodi fejedelemként két sikeres csatát vívott, 1240-ben a svédek ellen a Néva mellett (innen a „névai” = nyevszkij mellékneve), és a Lovagrend ellen a Csud (észt neve: Peipuss) tó jegén (1242). Vlagyimiri nagyfejedelemként a mongol érdekek kiszolgálója volt. Elsősorban nyugati ellenfeleivel szemben elért sikerei táplálták kultuszát, a pravoszláv egyház szentté avatta (1547). Kultusza Nagy Péter idején kapott új lendületet, népszerűsége mind a mai napig töretlen.

Szent Adalbert (csehül: Vojtĕch, lengyelül Wojciech) (955/56–997) – cseh előkelő család leszármazottja, Prága püspöke (983–989). A székét a cseh belviszályok miatt kénytelen volt elhagyni. Rómában került szorosabb kapcsolatba a Szentszékkel és az Ottók császári udvarával is. Missziós megbízást teljesített Magyarországon, Lengyelországban, a lengyel határ mentén a pogány poroszok körében halt mártírhalált. Kultusza a közép-európai régióban mindenütt elterjedt.

Szent Stanisław (Szaniszló) (1030–1079) – 1072-től krakkói püspök. Belekeveredett a hatalmi küzdelembe, és 1079-ben megölték. Halálában vétkes lehetett a fejedelem, II. Bolesław, aki kénytelen volt elhagyni trónját, és Magyaroroszágon fejezte be életét. A püspök kultusza a 13. század elején kezdődött, 1253. évi kanonizációja jelentős szerepet játszott a lengyel széttagoltság felszámolásában.

Szent Vencel (csehül: Václáv) (907–929/935) – 922-től cseh uralkodó, a nyugati keresztény térítés támogatója, egyház- és kolostoralapító. Családi hatalmi konfliktus áldozata lett, vértanúságot szenvedett. Kultusza hamar kialakult, ő lett a 970-es években alapított prágai püspökség védőszentje. Ismertsége, kultusza töretlen.